CELEX: 32011D0346
Language: lv
Date: 2010-07-20 00:00:00
Title: 2011/346/ES: Komisijas Lēmums ( 2010. gada 20. jūlijs ) par valsts atbalstu C 33/09 (ex NN 57/09, CP 191/09), ko valsts garantijas veidā attiecībā uz BPP īstenojusi Portugāle (izziņots ar dokumenta numuru C(2010) 4932)  Dokuments attiecas uz EEZ

17.6.2011   
            
            
               LV
            
            
               Eiropas Savienības Oficiālais Vēstnesis
            
            
               L 159/95
            
         KOMISIJAS LĒMUMS
   (2010. gada 20. jūlijs)
   par valsts atbalstu C 33/09 (ex NN 57/09, CP 191/09), ko valsts garantijas veidā attiecībā uz BPP īstenojusi Portugāle
   (izziņots ar dokumenta numuru C(2010) 4932)
   (Autentisks ir tikai teksts portugāļu valodā)
   (Dokuments attiecas uz EEZ)
   (2011/346/ES)
   EIROPAS KOMISIJA,
   ņemot vērā Līgumu par Eiropas Savienības darbību (turpmāk tekstā – LESD) un jo īpaši tā 108. panta 2. punkta pirmo daļu,
   ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,
   pēc tam, kad ieinteresētajām personām ir lūgts iesniegt savas piezīmes saskaņā ar minētajiem noteikumiem (1) un ņemot vērā to piezīmes,
   tā kā:
   
               (1)
            
            
               Šis lēmums attiecas uz valsts atbalstu, ko Portugāle valsts garantijas veidā sniegusi Banco Privado Português (turpmāk tekstā – “BPP”) labā.
            
         1.   PROCEDŪRAS ASPEKTI
   
   
               (2)
            
            
               Komisija ar lēmumu 2009. gada 13. martā (turpmāk tekstā – “Lēmums par glābšanas atbalstu”) (2) apstiprināja valsts garantiju aizdevumam EUR 450 miljonu apmērā, ko sešas Portugāles bankas 2008. gada 5. decembrī piešķīra BPP. Pasākumu atļāva uz sešu mēnešu laikposmu, pamatojoties uz EK līguma 87. panta 3. punkta b) apakšpunktu (tagad LESD 107. panta 3. punkta b) apakšpunkts), pieņemot, ka Portugāles iestādes īstenos apņemšanos sešu mēnešu laikā (t. i., līdz 2009. gada 5. jūnijam) iesniegt pārstrukturēšanas plānu.
            
         
               (3)
            
            
               Komisija 2009. gada 15. jūlijā aicināja Portugāles iestādes nekavējoties iesniegt BPP pārstrukturēšanas plānu. Tā kā pieprasītais plāns netika iesniegts, Komisija ar 2009. gada 6. oktobra vēstuli nosūtīja oficiālu atgādinājumu saskaņā ar Padomes 1999. gada 22. marta Regulas (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai (3), 5. panta 2. punktu.
            
         
               (4)
            
            
               Komisija 2009. gada 10. novembrī sāka oficiālu izmeklēšanas procedūru attiecībā uz iespējamo valsts atbalsta pasākumu. Ar šo pašu lēmumu Komisija izdeva rīkojumu sniegt informāciju, pieprasot Portugālei iesniegt pārstrukturēšanas plānu līdz 2009. gada 22. decembrim.
            
         
               (5)
            
            
               Komisijas lēmums par procedūras uzsākšanu tika publicēts Eiropas Savienības Oficiālajā Vēstnesī2010. gada 6. martā (4). Komisija uzaicināja ieinteresētās personas izteikt piezīmes par atbalsta pasākumu. Piezīmes ar vēstuli 2010. gada 6. aprīlī iesniedza trešā persona, kas vēlējās palikt anonīma.
            
         
               (6)
            
            
               Komisija 2010. gada 12. marta vēstulē aicināja Portugāli sniegt informāciju; Portugāle atbildēja 2010. gada 13. aprīļa vēstulē, kas reģistrēta 2010. gada 14. aprīlī.
            
         
               (7)
            
            
               Ieinteresēto personu piezīmes Portugālei tika nosūtītas 2010. gada 15. aprīļa vēstulē. Portugāle uz šīm piezīmēm atbildēja 2010. gada 13. maija vēstulē, kas reģistrēta 2010. gada 14. maijā.
            
         
               (8)
            
            
               Komisija 2010. gada 29. aprīlī aicināja sniegt papildu informāciju, kuru Portugāle sniedza 2010. gada 13. maija vēstulē. Portugāle sniedza papildu informāciju 2010. gada 15. jūnijā un 21. jūnijā.
            
         2.   ATBALSTA SAŅĒMĒJS UN PASĀKUMS
   
   2.1.   Saņēmējs
   
   
               (9)
            
            
               
                  BPP ir finanšu iestāde, kas atrodas Portugālē un sniedz banku pakalpojumus privātklientiem, konsultācijas uzņēmumiem un privātā kapitāla pakalpojumus. BPP klienti ir privāti noguldītāji un iestāžu noguldītāji, tostarp piecas kopieguldījumu lauksaimniecības kredītbankas (caixas de crédito agrícola mútuo), viena krājbanka (caixa económica), vairāki pensiju fondi, apdrošināšanas uzņēmumi un citi. BPP ir pārstāvēta Portugālē, Spānijā un mazākā mērā Brazīlijā un Dienvidāfrikā.
            
         
               (10)
            
            
               
                  BPP akcijas nav kotētas fondu biržā, un tāpēc šo akciju tirgus vērtība nav pieejama. 2008. gada 30. jūnijāBPP bilancē kopējie aktīvi bija EUR 2,9 miljardu apmērā, kas ir mazāk nekā 1 % no Portugāles banku sektora kopējiem aktīviem. 100 % BPP akciju pieder grupai Privado Holding SGPS (sociedade gestora de participações sociais) S.A. Kopš 2008. gada 30. jūnija šīs kontrolakciju sabiedrības kontrolpakete (51,5 %) pieder 12 akcionāriem. 2009. gadā Privado Holding grupā bija 187 strādājošie, no kuriem 148 strādāja BPP.
            
         2.2.   Bankas finanšu grūtības
   
   
               (11)
            
            
               Saskaņā ar Portugāles iestāžu sniegto informāciju BPP radās grūtības ar likviditāti, jo pasliktinājās pasaules ekonomikas stāvoklis, kas ievērojami mazināja bankas spēju pārvaldīt savu likviditāti.
            
         
               (12)
            
            
               
                  BPP2008. gada 24. novembrī informēja Portugāles centrālo banku (turpmāk tekstā – “Portugāles Banka”), ka pastāv risks, ka tā nespēs izpildīt maksājumu saistības. BPP tika atļauts no 2008. gada 1. decembra apturēt visus maksājumus.
            
         
               (13)
            
            
               
                  BPP2008. gada 5. decembrī saņēma EUR 450 miljonu aizdevumu, kas tika nodrošināts ar valsts garantiju, un saskaņā ar turpmāk norādītajiem nosacījumiem. Aizdevums un garantija sedza tikai tās BPP saistības, kas bija reģistrētas BPP bilancē 2008. gada 24. novembrī, un aizdevums bija jāizmanto tikai noguldījumu atmaksāšanai noguldītājiem un citiem kreditoriem un nebija paredzēts grupas citu uzņēmumu saistību segšanai.
            
         2.3.   Ārkārtas palīdzības pasākums
   
   
               (14)
            
            
               
                  BPP2008. gada 5. decembrī ar sešām lielākajām Portugāles bankām (Banco Comercial Português, S.A., Caixa Geral de Depósitos, S.A., Banco Espírito Santo, S.A., Banco BPI, S.A., Banco Santander Totta, S.A., Caixa Central – Caixa Central de Crédito Agricola Mútuo CRL) (turpmāk tekstā – “banku konsorcijs”) parakstīja aizdevuma līgumu par EUR 450 miljonu aizdevumu (turpmāk tekstā – “aizdevuma līgums”), kas tika nodrošināts ar valsts garantiju. Aizdevuma termiņš bija seši mēneši, tas bija pagarināms līdz diviem gadiem, un tā procentu likme bija EURIBOR + 100 bāzes punkti. Aizdevuma atlīdzība bija noteikta, pamatojoties uz kreditējošo banku finansējuma izmaksām darījuma laikā.
            
         
               (15)
            
            
               Portugāles iestādes apgalvoja, ka, ņemot vērā BPP sarežģīto finanšu situāciju, bez valsts garantijas neviens aizdevējs nevēlējās finansēt BPP ar samērīgu procentu likmi. Valsts garantija, kas pievienota aizdevumam, tika piešķirta saskaņā ar Likumu Nr. 112/97, t. i., ārpus Portugāles garantiju shēmas (Llikums 60-A/2008), ko Komisija apstiprināja 2008. gada 29. oktobrī (5). Jo īpaši Portugāles iestādes norādīja, ka vispārīga garantiju shēma, kas attiecas uz maksātspējīgām bankām, nebūs piemērota sistēma valsts intervencei BPP labā, ņemot vērā bankas aizvien sliktāko finanšu situāciju un īpašos riskus, kas saistīti ar šo darījumu.
            
         
               (16)
            
            
               Ņemot vērā BPP sniegto nodrošinājumu, atlīdzība par valsts garantiju tika fiksēta 20 bāzes punktu apmērā.
            
         
               (17)
            
            
               Nodrošinājumu veido: i) pirmās ķīlas tiesības uz vairākiem aktīviem, kas uzskaitīti līgumā, kas noslēgts starp Portugāli, BPP un Portugāles Banku; un ii) pirmā hipotēka uz BPP piederošo nekustamo īpašumu. Portugāles iestādes novērtēja, ka laikā, kad tika parakstīts aizdevuma līgums un garantiju līgums (6), nodrošinājums bija aptuveni EUR 672 miljonu vērtībā. Nodrošinājuma sniegšanu regulē līgums, kuru parakstījušas Valsts kase, BPP un Portugāles Banka un kurā Portugāles Banka izraudzīta par nodrošinājuma turētāju un pārvaldītāju Valsts kases uzdevumā. Saskaņā ar Portugāles iestāžu sniegto informāciju atbilstīgi valsts tiesību aktiem Portugāles valstij ir privileģētas un prioritātes tiesības uz nodrošinājumu.
            
         
               (18)
            
            
               
                  BPP apņēmās, ka ar valsts garantiju segtā aizdevuma termiņa laikā tā nepārdos, neizmantos kā nodrošinājumu un citādāk neatsavinās savus esošos un nākotnes aktīvus.
            
         
               (19)
            
            
               Saistībā ar Komisijas uzsākto pārbaudi par ārkārtas palīdzības pasākumu Portugāle apņēmās iesniegt BPP pārstrukturēšanas plānu valsts intervences sešu mēnešu laikā (t. i., līdz 2009. gada 5. jūnijam).
            
         
               (20)
            
            
               Komisija 2009. gada 13. marta lēmumā apstiprināja pasākumu uz sešiem mēnešiem no valsts garantijas piešķiršanas, t. i., līdz 2009. gada 5. jūnijam. Komisija uzskatīja, ka, ņemot vērā atlīdzības ārkārtīgi zemo līmeni, ir nepieciešama pārstrukturēšanas plāna iesniegšana līdz 2009. gada 5. jūnijam.
            
         
               (21)
            
            
               Lai pagarinātu garantijas spēkā esības termiņu pēc sākotnējiem sešiem mēnešiem, Portugāles iestādes apņēmās iesniegt Komisijai konkrētu paziņojumu.
            
         
               (22)
            
            
               Portugāle nav izpildījusi iepriekšminētās saistības.
            
         2.4.   Ārkārtas palīdzības pasākuma pagarināšana
   
   
               (23)
            
            
               Portugāle 2009. gada 23. jūnija e-pasta vēstulē informēja Komisiju, ka tā ir pieņēmusi lēmumu pagarināt valsts garantiju vēl uz sešiem mēnešiem (Finanšu ministrijas 2009. gada 5. jūnija rīkojums Nr. 13364-A/2009). Tomēr Portugāle nepaziņoja par minēto pagarinājumu, kā arī nemēģināja iegūt Komisijas apstiprinājumu.
            
         
               (24)
            
            
               Tā kā Komisijas lēmumā atbalsts apstiprināts tikai līdz 2009. gada 5. jūnijam, 2009. gada 6. jūnijā glābšanas atbalsts kļuva nelikumīgs.
            
         
               (25)
            
            
               
                  BPP pārvaldnieki 2009. gada 24. aprīlī Portugāles Bankai iesniedza BPP atveseļošanas plānu.
            
         
               (26)
            
            
               Portugāles iestādes 2009. gada 5. jūnija vēstulē paskaidroja Komisijai, ka aizkavēšanās ar BPP pārstrukturēšanas plāna iesniegšanu ir saistīta ar to, ka BPP ieteikto atveseļošanas un pārstrukturēšanas plānu neapstiprināja Portugāles Banka.
            
         
               (27)
            
            
               Finanšu un valsts pārvaldes ministrija 2009. gada 9. jūnijā publicēja dokumentu ar nosaukumu Esclarecimento do Ministério das Finanças e da Administração Pública – Decisão relativa ao Banco Privado Português (“Finanšu un valsts pārvaldes ministrijas skaidrojumi – lēmums par Banco Privado Português”) (turpmāk tekstā – “2009. gada 9. jūnija dokuments”), kurā norādīts, ka 2009. gada 24. aprīlīBPP iesniedza Portugāles Bankai atveseļošanas un pārstrukturēšanas plānu, kurā cita starpā ietverts priekšlikums veikt rekapitalizācijas operāciju, kurā valsts ieguldījums būtu no EUR 150 miljoniem līdz EUR 200 miljoniem parasto akciju, priekšrocības akciju un papildu saistību bez atdeves veidā. Šis plāns netika apstiprināts, jo tika uzskatīts, ka tas “neatbilst Likumā Nr. 63-A/2008 definētajiem rekapitalizācijas noteikumiem un attiecīgajām Eiropas Savienības vadlīnijām, kuru mērķis ir nodrošināt atbilstību Kopienas konkurences noteikumiem, ņemot vērā, ka šajā gadījumā ir konstatējams valsts atbalsts”.
            
         
               (28)
            
            
               Turklāt 2009. gada 9. jūnija dokumentā tika ziņots, ka liels skaits BPP klientu ir nodevuši bankai savus uzkrājumus pārvaldīšanai un banka tos ieguldījusi daudzu tādu starpnieksabiedrību finanšu instrumentos, kuras atrodas ārzonu jurisdikcijās (“absolūtas atdeves” instrumentos). Neskatoties uz šiem produktiem piemītošiem riskiem, BPP ir noteikusi atlīdzības likmi un garantējusi šo klientu visa ieguldītā kapitāla atmaksāšanu termiņa beigās. Par šo garantēto atdevi netika informētas uzraudzības iestādes, un tā netika ne iekļauta, ne ierakstīta bankas bilancē. Slēpjot šīs saistības, bankas akcionāriem netika prasīts veikt papildu kapitāla iepludināšanu, lai tiktu izpildītas spēkā esošās juridiskās un regulējošās prasības. Turklāt saskaņā ar 2009. gada 9. jūnija dokumentu Portugāles Vērtspapīru tirgus komisijas (Comissão do Mercado de Valores Mobiliários – CMVM) un Portugāles Bankas veiktajā izmeklēšanā tika konstatēti nopietni pārkāpumi, kas norāda uz krimināli sodāmu BPP darbību.
            
         2.5.   Situācija ar absolūtās atdeves ieguldījumu produktiem
   
   
               (29)
            
            
               Turklāt 2009. gada 9. jūnija dokumentā Portugāles iestādes paziņoja, ka kopīgi ar uzraudzības iestādēm tās meklē risinājumu, kā samazināt zaudējumus BPP klientiem, kuri ieguldījuši absolūtās atdeves instrumentos un kuru ieguldījumi ir apdraudēti. Valdības paredzētais risinājums cita starpā paredz, ka: 1) tiks izveidots jauns finanšu instruments, kas pārstāv pašreizējo netiešo absolūtās atdeves portfeli, lai aizstātu ieguldītāju pašreizējās pozīcijas; 2) finanšu instrumentu emitēs un pārvaldīs no BPP neatkarīga vienība, un tas piederēs valsts banku iestādēm, kuras to arī pārvaldīs.
            
         2.6.   Oficiāla izmeklēšanas procedūra un ārkārtas palīdzības pasākuma otrā pagarināšana
   
   
               (30)
            
            
               Komisija 2009. gada 15. jūlijā aicināja Portugāles iestādes nekavējoties iesniegt BPP pārstrukturēšanas plānu kaut vai pagaidu formā, atgādinot, ka glābšanas atbalsts kopš 2009. gada 6. jūnija ir kļuvis nelikumīgs.
            
         
               (31)
            
            
               Tā kā pieprasītais plāns netika iesniegts, Komisija ar 2009. gada 6. oktobra vēstuli nosūtīja oficiālu atgādinājumu saskaņā ar Regulas (EK) Nr. 659/1999 5. panta 2. punktu.
            
         
               (32)
            
            
               Komisija 2009. gada 10. novembrī sāka oficiālu izmeklēšanas procedūru attiecībā uz iespējamo valsts atbalsta pasākumu. Ar šo pašu lēmumu Komisija izdeva rīkojumu sniegt informāciju, pieprasot Portugālei iesniegt pārstrukturēšanas plānu līdz 2009. gada 22. decembrim.
            
         
               (33)
            
            
               Komisijas lēmums par procedūras uzsākšanu tika publicēts Eiropas Savienības Oficiālajā Vēstnesī
                   (7). Komisija uzaicināja ieinteresētās personas izteikt piezīmes par atbalsta pasākumu.
            
         
               (34)
            
            
               Portugāles iestādes 2009. gada 3. decembrī informēja Komisiju, ka valsts garantija tiks pagarināta uz turpmākajiem sešiem mēnešiem. Saskaņā ar Portugāles iestāžu sniegto informāciju valsts bija spiesta atjaunot garantiju, jo tūlītēja BPP darbības pārtraukšana apdraudētu tobrīd apsvērto risinājumu. Tā kā bija skaidrs, ka BPP nespēj atmaksāt aizdevumu, bankas, kas to bija piešķīrušas BPP, vienojās pagarināt aizdevuma termiņu uz turpmākajiem sešiem mēnešiem – nemainot spēkā esošos nosacījumus un bez papildu finansējuma – ar noteikumu, ka tiks pagarināta arī attiecīgā valsts garantija.
            
         
               (35)
            
            
               Tādējādi 2009. gada 5. decembrī valsts garantija tika pagarināta uz turpmākajiem sešiem mēnešiem. Par pagarinājumu Komisijai paziņots netika. Portugāles iestādes tikai informēja Komisiju, ka garantija aizdevumam tiks atjaunota.
            
         
               (36)
            
            
               Portugāles iestādes 2010. gada 25. februārī nosūtīja vēstuli, paskaidrojot faktus, kuri – kā uzskatīja valdība – nodrošinās pamatu, lai atrisinātu problēmas, ko BPP radījusi lielai daļai savu klientu, proti, ieguldītājiem absolūtās atdeves ieguldījumu produktos.
            
         
               (37)
            
            
               Šajā pašā vēstulē Portugāles iestādes informēja Komisiju, ka 2009. gada 11. decembrī valdība ir nolēmusi:
               
                           i)
                        
                        
                           izveidot slēgtu un nesaskaņotu īpašo ieguldījumu fondu (Fundo Especial de Investimento – FEI), kuru veidotu resursi (bruto aktīvi un saistības), kas ieguldīti absolūtās atdeves ieguldījumu produktos un kam raksturīgs: a) īpašā ieguldījumu fonda pasīva pārvaldība, b) akciju parakstīšana natūrā, c) četru gadu termiņš, ko ar akcionāru kopsapulces lēmumu (1 akcija = 1 balss) iespējams pagarināt līdz ne vairāk kā desmit gadiem, d) brīvprātīga klientu līdzdalība;
                        
                     
                           ii)
                        
                        
                           atjaunot valsts garantiju EUR 450 miljonu aizdevumam līdz īpašā ieguldījumu fonda izveidei;
                        
                     
                           iii)
                        
                        
                           aktivizēt noguldījumu garantiju fondu (Fundo de Garantia de Depósitos – FGD), kas garantē, ka katram noguldītājam tiks pilnā mērā atmaksāta naudas līdzekļu kredīta atlikuma vērtība, ja tā nepārsniedz EUR 100 000, un ieguldītāju kompensācijas sistēmu (Sistema de Indemnização aos Investidores – SII), kura atbilstīgi likumam vienam ieguldītājam garantē kompensāciju līdz ne vairāk kā EUR 25 000 apmērā un kurā nav iesaistīti valsts līdzekļi;
                        
                     
                           iv)
                        
                        
                           piešķirt apdrošināšanas segumu līdz ne vairāk kā EUR 250 000 apmērā klientiem, kas pievienojušies FEI, ar nosacījumu, ka uz viņiem attiecas FGD un SII kritēriji; tādējādi valsts apdrošina tādu negatīvo starpību (ja tāda pastāv) 2008. gada 24. novembrī starp klienta ieņēmumiem – kā atlīdzību no FGD un SII un FEI maksājumus – un ieguldījumu nominālvērtību, kas nepārsniedz EUR 250 000.
                        
                     
         
               (38)
            
            
               Portugāles valsts apņemšanās attiecībā uz FEI ieguldītājiem saskaņā ar valsts tiesisko sistēmu tiks piemērota tikai fonda slēgšanas dienā, kas ir četrus gadus pēc tā izveides – 2014. gada 30. martā (8).
            
         
               (39)
            
            
               Portugāles Vērtspapīru tirgus komisija (CMVM) 2010. gada 1. februārī piešķīra atļauju izveidot FEI atbilstoši iepriekšminētajam; par fonda pārvaldību bija atbildīgs Privado Fundos – Sociedade Gestora de Fundos de Investimento, S.A., un Banif – Banco de Investimento, S.A kļuva par fonda depozitāriju.
            
         
               (40)
            
            
               
                  FEI tika izveidots 2010. gada 30. martā.
            
         
               (41)
            
            
               Portugāles Banka 2010. gada 16. aprīļa paziņojumā norādīja, ka 15. aprīlī pieņemts lēmums atsaukt BPP licenci bankas darbības veikšanai, ņemot vērā neiespējamību pārstrukturēt vai rekapitalizēt banku. Portugāles Banka 22. aprīlī kompetentā tiesā (Tribunal de Comércio de Lisboa) pieprasīja BPP likvidāciju, tajā pašā laikā iesniedzot priekšlikumu par likvidācijas komisijas iecelšanu. BPP likvidācija noris saskaņā ar Portugālē spēkā esošiem banku iestādēm piemērojamiem likvidācijas noteikumiem. Portugāles iestādes lēš, ka šajos tiesību aktos noteiktie dažādie juridiskie posmi nozīmē, ka likvidācija varētu ilgt aptuveni gadu.
            
         
               (42)
            
            
               Portugāles iestādes 2010. gada 13. maijā paziņoja Komisijai, ka, pamatojoties uz aizdevuma līgumu (9), banku konsorcijs ir pieprasījis garantijas izpildi un tā izpildīta 7. maijā, kad Portugāle šīm sešām bankām veikusi līdzekļu atmaksu EUR 450 miljonu apmērā. Portugāles valsts norādīja, ka tā jau ir veikusi nepieciešamās darbības, lai īstenotu savas privileģētas un prioritātes tiesības, kas tai ir kā uz garantiju attiecināmā nodrošinājuma kreditoram, iesniedzot prasību attiecīgā tiesā (10).
            
         3.   KOMISIJAS LĒMUMS PAR OFICIĀLU IZMEKLĒŠANAS PROCEDŪRU
   
   
               (43)
            
            
               Komisija 2009. gada 10. novembra lēmumā par oficiālas izmeklēšanas procedūras uzsākšanu izklāstīja savu iepriekšējo novērtējumu un pauda šaubas par attiecīgo pasākumu saderību ar iekšējo tirgu. Aplūkotie pasākumi bija šādi:
               
                           —
                        
                        
                           garantijas atlīdzība, kas bija zemāka nekā līmenis, kādu parasti pieprasa atbilstīgi Banku paziņojumam (11); Komisija apšaubīja, vai, ņemot vērā risku, atlīdzība ir pienācīga; Komisija apstiprināja šādu atlīdzību, tikai pamatojoties uz Portugāles apņemšanos iesniegt pārstrukturēšanas plānu, kurā ilgākā termiņā adekvāti izmantotu šo priekšrocību,
                        
                     
                           —
                        
                        
                           tas, ka Portugāle neiesniedza pārstrukturēšanas plānu, lai gan par to tika oficiāli atgādināts 2009. gada 6. oktobra vēstulē,
                        
                     
                           —
                        
                        
                           garantijas pagarināšana (2009. gada 5. jūnijā) pēc Komisijas sākotnēji apstiprinātajiem sešiem mēnešiem.
                        
                     
         4.   PORTUGĀLES APSVĒRUMI
   
   
               (44)
            
            
               Savās piezīmēs par oficiālās izmeklēšanas procedūras uzsākšanu Portugāles iestādes apgalvoja, ka tās apzinās savu apņemšanos attiecībā uz BPP pārstrukturēšanas plāna piegādi Komisijai. Tomēr saskaņā ar 2010. gada 13. aprīlī iesniegto informāciju par pārstrukturēšanas plāna iesniegšanu galu galā bija atbildīga BPP (ar Portugāles Bankas apstiprinājumu) un Portugāles valsts bija atbildīga tikai par šā plāna nodošanu Komisijai. Portugāles iestādes neiesniedza Komisijai pārstrukturēšanas plānu vienkārši tāpēc, ka Portugāles Banka neapstiprināja BPP iesniegto plānu. Tāpēc rīkojumu, kas ietverts Komisijas 2009. gada 10. novembra lēmumā, nebija iespējams izpildīt, neskatoties uz Portugāles valsts politiskajiem centieniem nodrošināt, lai BPP faktiski izpildītu savas saistības pret Portugāles Banku, valsti un galu galā – pret Komisiju.
            
         
               (45)
            
            
               Attiecībā uz valsts atbalstu BPP Portugāle apgalvo, ka tas bija un ir saderīgs ar iekšējo tirgu atbilstīgi LESD 107. panta 3. punkta b) apakšpunktam, jo tika piešķirts, lai garantētu valsts finanšu sistēmas stabilitāti līdzīgi tam, kas notika Eiropas kontekstā.
            
         
               (46)
            
            
               Attiecībā uz valsts garantijas vairākkārtēju pagarināšanu EUR 450 miljonu aizdevumam Portugāle apgalvo, ka tas nav jauns valsts atbalsts, jo situācija, saskaņā ar kuru Komisija apstiprināja valsts atbalsta pasākumu, nav mainījusies. Nosacījumi valsts garantijai, kas tika pagarināta divas reizes, palika nemainīgi: i) aizdevuma vērtība nepalielinājās; ii) netika mainītas saistības attiecībā uz aizdevumu (12), iii) saskaņā ar garantijas līgumu garantija beigtos tikai 30 dienas pēc pēdējā kapitāla un procentu maksājuma, un Komisija apzinājās, ka aizdevuma līgums ir noslēgts uz diviem gadiem (13).
            
         
               (47)
            
            
               Attiecībā uz neziņošanu par vairākkārtēju valsts garantijas pagarināšanu Portugāles iestādes apgalvo, ka aizdevuma līguma atjaunošana nebija atkarīga no Portugāles valsts, bet gan no banku konsorcija un BPP, un, nepagarinot garantiju, izraisītā negatīvā ietekme uz Portugāles finanšu sistēmu būtu tāda pati kā iepriekš, kad situācija pilnībā pamatoja Komisijas apstiprinājumu valsts atbalsta pasākumam. Turklāt Portugāle uzskata, ka garantijas vairākkārtēja pagarināšana saskaņā ar līgumu, kas regulē aizdevuma vienošanos, notika automātiski, lai gan pagarinājumi tika noformēti oficiāli – tiesiskās noteiktības nolūkā attiecībā uz banku konsorciju.
            
         
               (48)
            
            
               Turklāt saskaņā ar Portugāles iestāžu sniegto informāciju vairākkārtēji pagarinājumi (pat ja uzskata, ka tie ir jauns atbalsts) neradīja ekonomisku priekšrocību, jo BPP praktiski nedarbojās vismaz no 2008. gada 1. decembra. Tādējādi pasākums ar pagarinājumu vai bez tā “nedeva BPP ekonomisku priekšrocību vai nestiprināja tā pozīciju salīdzinājumā ar konkurentiem tā vienkāršā iemesla dēļ, ka BPP nedarbojās tirgū un līdz ar to nekonkurēja ar citām bankām” (14). Tāpēc Portugāle uzskata, ka pasākums neietekmēja ne konkurenci, ne tirdzniecību starp dalībvalstīm.
            
         
               (49)
            
            
               Apsvērumos par ieinteresēto personu piezīmēm (skatīt turpmāk tekstā) Portugāles iestādes norādījušas, ka EUR 450 miljonu aizdevums tika izmantots pārredzamā veidā, lai izvairītos no sistemātiskas kaitīgas ietekmes un izpildītu BPP saistības, kas ierakstītas bilancē 2008. gada 24. novembrī.
            
         
               (50)
            
            
               Portugāles iestādes arī piebilst, ka Portugāle BPP likvidācijas procesā aizstāvēs savas tiesības uz garantijas nodrošinājumu. Ņemot vērā, ka Portugāle ir privileģēts BPP kreditors, tā ir pārliecināta, ka pilnā apmērā spēs atgūt EUR 450 miljonu aizdevumu, ko tā izmaksāja aizdevējbankām. Šai ziņā Portugāles iestādes atzīmē, ka nodrošinājuma vērtība 2010. gada 7. maijā bija par vairāk nekā 20 % augstāka nekā garantētā aizdevuma kopējā summa.
            
         
               (51)
            
            
               Attiecībā uz valsts apņemšanos kompensēt zaudējumus ne vairāk kā EUR 250 000 apmērā absolūtās atdeves klientiem, kas pievienojušies FEI, Portugāle apgalvo, ka šī apņemšanās nav valsts atbalsts, jo i) tā nenozīmē valsts līdzekļu pārvedumu ne FEI pārvaldes sabiedrībai, ne arī citai institūcijai, kas darbojas tirgū, ii) tā ir regulārs un apstiprināts mehānisms, kas ir ieguldītāju kompensācijas sistēmas loģisks paplašinājums, iii) tā nerada ekonomisku priekšrocību ieguldītājiem, uz kuriem tā vērsta vispārēji un saskaņā ar izņēmuma nosacījumiem atbilstīgi valsts un Eiropas tiesiskajām prasībām, vai konkurences izkropļojumu tirgū vai attiecībās starp dalībvalstīm.
            
         
               (52)
            
            
               Turklāt Portugāle apgalvo, ka faktiskie maksājumi FEI klientiem saskaņā ar šo apņemšanos būs minimāli, ja tie vispār tiks veikti. Portugāles iestādes uzskata, ka EUR 250 000 apdrošināšanas segums vieš pārliecību FEI klientiem, tomēr vairumā gadījumu tas nenozīmē faktisku apmaksu. Konservatīva scenārija gadījumā, pieņemot, ka FEI aktīvi turpmāko četru gadu laikā no 2009. gada oktobra zaudē savu vērtību, Portugāle lēš, ka maksimālā izmaksu summa katram klientam būs aptuveni EUR 68 000. Labvēlīgākā gadījumā izmaksas nebūs jāveic.
            
         5.   CITU IEINTERESĒTO PERSONU APSVĒRUMI
   
   
               (53)
            
            
               Saskaņā ar 6. pantu Komisijas 2009. gada 10. novembra lēmumā par oficiālas izmeklēšanas procedūras uzsākšanu Komisija 2010. gada 6. aprīlī saņēma piezīmes no pienācīgi identificētām trešām personām, kas vēlējās palikt anonīmas. Piezīmēs par oficiālas izmeklēšanas procedūras uzsākšanu ieinteresētās personas norādīja, ka nav ievērots neviens no nosacījumiem, saskaņā ar kuriem aizdevumam tika piešķirta valsts garantija (maksimālais ilgums seši mēneši un pārstrukturēšanas plāna iesniegšana). Tāpēc saskaņā ar iesniegtajiem apsvērumiem atbalsts ir nelikumīgs un Komisijai jāpieprasa Portugālei garantiju pārtraukt. Turklāt EUR 450 miljonus izmantoja nevis bankas pārstrukturēšanai, bet gan atlīdzībai noteiktiem BPP klientiem, kaitējot visiem pārējiem.
            
         6.   NOVĒRTĒJUMS
   
   6.1.   Pasākuma atzīšana par valsts atbalstu
   
   
               (54)
            
            
               LESD 107. panta 1. punktā ir noteikts:
               “Ja vien Līgumi neparedz ko citu, ar iekšējo tirgu nav saderīgs nekāds atbalsts, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm.”
            
         
               (55)
            
            
               Lai piemērotu LESD 107. panta 1. punktu, ir jābūt atbalsta pasākumam, kas ir saistīts ar valsti un ko piešķir, izmantojot valsts līdzekļus, kurš ietekmē tirdzniecību starp dalībvalstīm un kropļo konkurenci iekšējā tirgū, nodrošinot selektīvu priekšrocību noteiktiem uzņēmumiem.
            
         6.1.1.   Valsts garantija EUR 450 miljonu aizdevumam
   
   
               (56)
            
            
               Komisija atgādina, ka 2009. gada 13. marta lēmumā par glābšanas atbalstu tā jau ir noteikusi, ka valsts garantija ir valsts atbalsts (15). Pasākums tiek finansēts no valsts līdzekļiem, jo tas ir Portugāles piešķirta valsts garantija. Portugāles valsts veiktais atlīdzības maksājums banku konsorcijam 2010. gada 13. maijā (skatīt 42. apsvērumu iepriekš) skaidri parāda, ka ir iesaistīti valsts līdzekļi.
            
         
               (57)
            
            
               Kā arī noteikts jau 2009. gada 13. marta lēmumā par glābšanas atbalstu (16), valsts garantija ir ļāvusi BPP saņemt aizdevumu ar labākiem finanšu nosacījumiem nekā tie, kas parasti tirgū ir pieejami uzņēmumiem līdzīgos apstākļos, tajā mazticamajā situācijā, kā atzinušas Portugāles iestādes, kad šādi aizdevumi vispār būtu bijuši pieejami. Šajā sakarā lēmumā par glābšanas atbalstu jau tika noteikts, ka maksa 20 bāzes punktu apmērā ir ievērojami zemāka par noteikto līmeni tāpēc, ka tika piemērots Eiropas Centrālās bankas 2008. gada 20. oktobra ieteikums. Neskatoties uz augsto nodrošinājuma līmeni, Komisija secināja, ka atlīdzība par valsts garantiju ir ievērojami mazāka par atlīdzību, kāda parasti būtu uzskatāma par adekvātu problēmās nonākušu banku gadījumā. Šāda atlīdzība tika uzskatīta par pienācīgu tikai glābšanas stadijai, ar nosacījumu, ka līdz 2009. gada 5. jūnijam būtu iesniegts pārstrukturēšanas plāns.
            
         
               (58)
            
            
               Atšķirībā no citām bankām, kuru aizņēmumiem netika piešķirta valsts garantija, BPP ieguva ekonomisku priekšrocību, jo maksa, kas tika iekasēta par valsts garantiju, nepārprotami bija zemāka par tirgus līmeni.
            
         
               (59)
            
            
               Portugāles iestāžu arguments, ka BPP nedarbojās tirgū kopš 2008. gada 1. decembra, nav pieņemams. Ņemot vērā, ka Portugāles Banka BPP licenci bankas darbību veikšanai atsauca 2010. gada 15. aprīlī, BPP varēja atgriezties tirgū vai atkārtoti atgriezties tirgū, par to iepriekš brīdinot. Patiesi, BPP atveseļošanas plāni, kas iesniegti laikposmā no 2008. gada decembra līdz 2009. gada aprīlim, parāda bankas potenciālu glābšanas pasākuma rezultātā turpināt veikt saimniecisko darbību. Ņemot vērā BPP darbību un pozīciju valsts un starptautiskajos finanšu tirgos, šī priekšrocība LESD 107. panta 1. punkta nozīmē potenciāli iespaido konkurenci un tirdzniecību starp dalībvalstīm. Tikai no 2010. gada 15. aprīļa, kad tika atsaukta licence bankas darbību veikšanai, BPP tiešām zaudēja jebkuru iespēju no atkārtoti atgriezties tirgū un iespējami izkropļot konkurenci un iespaidot tirdzniecību starp dalībvalstīm.
            
         
               (60)
            
            
               Pamatojoties uz iepriekšminēto, Komisija secina, ka valsts garantija ir nodrošinājusi BPP ekonomisku priekšrocību, izmantojot Portugālei paredzētos valsts līdzekļus. Iespējams, ka šī priekšrocība iespaidos konkurenci un tirdzniecību starp dalībvalstīm LESD 107. panta 1. punkta nozīmē. Tāpēc šis pasākums ir valsts atbalsts.
            
         6.1.2.   EUR 250 000 garantija FEI klientiem
   
   
               (61)
            
            
               Kā aprakstīts iepriekš, ieguvēji no šā pasākuma ir BPP klienti, kas ieguldījuši absolūtās atdeves produktos un izvēlējušies pievienoties FEI. Ja Portugāle nebūtu īstenojusi šo risinājumu, FEI klienti riskētu nesaņemt atlīdzību vai, visticamāk, saņemt atlīdzībā mazāku summu, nekā noteikts garantijā. Atbilstīgi Portugāles aplēsēm pastāv iespēja, ka garantija palielina klientu peļņu, jo tie ir FEI klienti. Tādēļ FEI klientiem šis pasākums ir radījis priekšrocības.
            
         
               (62)
            
            
               Tomēr pats līdzekļu noguldīšanas fakts nepavisam nenozīmē komercdarbību valsts atbalsta noteikumu nozīmē, un, patiesi, saskaņā ar Portugāles iesniegto informāciju vairākums FEI dalībnieku ir privātpersonas, nevis uzņēmumi. Tomēr, ciktāl valsts garantijas segtās FEI summas ir paredzētas tam, lai nodrošinātu ieguvumu uzņēmumiem, tās var būt valsts atbalsts.
            
         
               (63)
            
            
               Tomēr Portugāles sniegtie skaitļi skaidri parāda, ka šo trīs gadu laikā (17) valsts izmaksas būs ievērojami zem de minimis robežas EUR 200 000 apmērā, jo vērā ir ņemts segums, ko nodrošina ieguldītāju kompensācijas sistēma un noguldījumu garantijas fonds, kā arī vērtība, ko saskaņā ar piesardzīgiem pieņēmumiem ieguldītāji, iespējams, atgūs no pamatā esošajiem aktīviem.
            
         6.2.   Saderība saskaņā ar LESD 107. panta 3. punkta b) apakšpunktu
   
   6.2.1.   Valsts garantija EUR 450 miljonu aizdevumam
   
   
               (64)
            
            
               Portugāle apgalvo, ka atbalsta elements jānovērtē, pamatojoties uz LESD 107. panta 3. punkta b) apakšpunktu, kas paredz pilnvaras Komisijai pieņemt lēmumu, ka atbalsts ir saderīgs ar iekšējo tirgu, ja tā mērķis ir novērst “nopietnus traucējumus kādas dalībvalsts tautsaimniecībā”. Komisija atgādina, ka Vispārējā tiesa ir uzsvērusi, ka LESD 107. panta 3. punkta b) apakšpunkts ir jāpiemēro ierobežoti un tam jānovērš traucējumi visā kādas dalībvalsts tautsaimniecībā (18).
            
         
               (65)
            
            
               Komisija jau ir atzinusi, ka pašreizējā globālā finanšu krīze var radīt nopietnus traucējumus dalībvalsts tautsaimniecībā un ka minēto traucējumu novēršanai par piemērotiem var uzskatīt banku atbalsta pasākumus. Šis novērtējums ir apstiprināts Komisijas pieņemtajā Banku paziņojumā (19), Rekapitalizācijas paziņojumā (20), Samazinātas vērtības aktīvu paziņojumā (21) un Pārstrukturēšanas paziņojumā (22). Tāpēc LESD 107. panta 3. punkta b) apakšpunkts var kalpot kā juridiskais pamats atbalsta pasākumiem, kas tiek īstenoti šīs sistēmiskās krīzes pārvarēšanai. Attiecībā konkrētāk uz Portugāles tautsaimniecību tas ir bijis piemērots juridiskais pamats dažādiem Komisijas lēmumiem, ar kuriem apstiprināti Portugāles iestāžu veiktie pasākumi finanšu krīzes pārvarēšanai, jo īpaši Portugāles rekapitalizācijas shēmas apstiprinājumam un šīs shēmas paplašināšanai, un beidzamais šāds lēmums tika pieņemts 2010. gada martā (23).
            
         
               (66)
            
            
               Šajā gadījumā Komisija arī atzīmē, ka tās lēmumā par glābšanas atbalstu tika izvērtēta LESD 107. panta 3. punkta b) apakšpunkta piemērojamība un tika atzīts, ka tas ir piemērojams, jo BPP finanšu saistību neizpilde varēja negatīvi ietekmēt visu Portugāles finanšu sistēmu (skatīt lēmuma par glābšanas atbalstu 33.–45. apsvērumu).
            
         
               (67)
            
            
               Neskatoties uz atkārtotiem lūgumiem un rīkojumu sniegt informāciju, kā norādīts iepriekš 30.–32. apsvērumā, Portugāle neiesniedza pārstrukturēšanas plānu, bet pagarināja garantiju divas reizes, iepriekš par to nepaziņojot Komisijai un nesaņemot Komisijas apstiprinājumu.
            
         
               (68)
            
            
               Portugāles iestāžu argumenti, ka Komisija zināja, ka saskaņā ar līgumu garantiju var nodrošināt uz diviem gadiem un ka valsts garantija netika būtiski mainīta, nav pieņemami. Lēmumā par glābšanas atbalstu noteikta saistība starp valsts garantijas apstiprināšanu un Portugāles iestāžu apņemšanos sešu mēnešu laikā iesniegt pārstrukturēšanas plānu. Portugāles iestādes šo apņemšanos neizpildīja.
            
         
               (69)
            
            
               Turklāt ar līgumu paredzēta valsts garantijas atjaunošana, pamatojoties uz banku konsorcija un BPP lēmumu, nevar atbrīvot Portugāli no konkrētu saistību izpildes, kuras tā uzņēmusies pret Komisiju un uz kurām balstījās lēmums par glābšanas atbalstu, vai no saistībām saskaņā ar LESD 108. panta 3. punktu.
            
         
               (70)
            
            
               Arī Portugāles nostāja attiecībā uz saistībām iesniegt pārstrukturēšanas plānu, apgalvojot, ka tās vienīgais pienākums bija plānu nodot Komisijai, nav pieņemama, ņemot vērā apņemšanos, uz kuras pamata tika pieņemts lēmums par glābšanas atbalstu. Jebkurā gadījumā pastāv fakts, ka pārstrukturēšanas plāns netika iesniegts lēmumā par glābšanas atbalstu noteiktajā laikā, un tādēļ nevarēja uzturēt spēkā pamatu, saskaņā ar kuru tika dots apstiprinājums.
            
         
               (71)
            
            
               No tā izriet, ka garantijas atlīdzība bija zemāka nekā līmenis, kādu parasti pieprasa atbilstīgi Banku paziņojumam, lai to uzskatītu par saderīgu atbalstu, un ka Komisija lēmumā par glābšanas atbalstu apstiprināja šo atlīdzības līmeni tikai tādēļ, ka Portugāle apņēmās iesniegt pārstrukturēšanas vai likvidācijas plānu, ar kuru tiktu attiecīgi mazināts konkurences izkropļojums. Līdz 2009. gada 5. jūnijam šāds plāns netika iesniegts, tādēļ Komisija secina, ka ne Portugāles 2008. gada 5. decembrī sniegtā garantija, ne tās pagarinājums pēc 2009. gada 5. jūnija nav saderīgs ar iekšējo tirgu.
            
         
               (72)
            
            
               Lai gan Portugāle neiesniedza BPP pārstrukturēšanas plānu, Portugāles iestādes ir iesniegušas informāciju, kas pierāda, ka 2010. gada 15. aprīlī uzsāktā likvidācijas procesa rezultātā, atsaucot BPP licenci bankas darbību veikšanai, BPP tiks likvidēta. Turklāt BPP akcionāriem netiks piešķirtas citas kompensācijas, kā vien summas, kas izriet no paša likvidācijas procesa. Pamatojoties uz šo informāciju, Komisija uzskata, ka nākotnē saistībā ar BPP nepastāv konkurences izkropļojuma risks. Tomēr šis secinājums nenovērš Portugāles īstenotā pasākuma nesaderību laikposmā no 2008. gada 5. decembra līdz 2010. gada 15. aprīlim.
            
         
               (73)
            
            
               Lai noteiktu aizdevuma procentu tirgus likmi, Komisija tās vērtējumā ir ņēmusi vērā Komisijas paziņojumu par atsauces likmes un diskonta likmes noteikšanas metodes pārskatīšanu (24). Komisija nosaka atsauces likmes, kurām jāatspoguļo procentu likmju vidējais līmenis tirgū vidēja termiņa un ilgtermiņa aizdevumiem, kas nodrošināti ar standarta garantijām. Atsauces likme ir minimālā likme, ko drīkst palielināt gadījumos, kas saistīti ar konkrētu risku, piemēram, uzņēmumam ir grūtības, vai nav sniegts parasti banku pieprasītais nodrošinājums. Ārkārtas gadījumos garantijas atbalsta elements var izrādīties tikpat liels cik summa, kuru faktiski sedz garantija.
            
         
               (74)
            
            
               Garantija ir ļāvusi BPP saņemt aizdevumu ar labākiem finanšu nosacījumiem nekā tie, kas parasti ir pieejami finanšu tirgos. Komisija uzskata, ka garantijas atbalsta elementu var aprēķināt kā starpību starp procentu likmi, ko BPP būtu vajadzējis samaksāt par aizdevumu atbilstoši tirgus nosacījumiem, t. i., bez garantijas, un procentu likmi, ar kādu faktiski tika piešķirts garantētais aizdevums. Šo starpību var uzskatīt par atbilstošu prēmijai, ko tirgus ekonomikas apstākļos garantijas sniedzējs būtu prasījis par šādām garantijām.
            
         
               (75)
            
            
               Šajā gadījumā Komisija uzskata, ka bez garantijas BPP būtu maksājusi procentu likmi, kas ir vismaz vienāda ar atsauces procentu likmi, kam pieskaitīti 400 bāzes punkti, jo tas bija grūtībās nonācis uzņēmums ar augstu nodrošinājuma līmeni. Komisija uzskata, ka, ņemot vērā augsto aizdevuma nodrošinājuma līmeni (skatīt 17. apsvērumu), kas palielina varbūtību, ka aizdevējs spētu atgūt vismaz daļu no aizdevuma, neskatoties uz BPP ļoti sarežģīto situāciju, ir lietderīga 400 bāzes punktu sadalīšana. Tādējādi garantijas atbalsta elementu veido starpība starp atsauces procentu likmi, kam pieskaitīti 400 bāzes punkti, un procentu likmi, ar kādu garantētais aizdevums tika piešķirts (t. i., EURIBOR + 100 bāzes punkti), pēc tam, kad atskaitīta cena, kas faktiski samaksāta par garantiju, t. i., 20 bāzes punkti.
            
         
               (76)
            
            
               Šajā sakarībā Komisija arī atzīmē, ka Portugāle ir norādījusi, ka tā jau ir iesniegusi nepieciešamās prasības, lai īstenotu privileģētās un prioritātes tiesības attiecībā uz nodrošinājumu, ko tai izsniedza BPP, un ka tā turpinās to darīt, līdz tiks atgūta visa aizdevuma summa (25). Komisija uzskata, ka Portugālei ir pienākums to darīt, lai izpildītu garantiju līguma nosacījumus; neīstenojot tiesības uz nodrošinājumu, lai atgūtu visu aizdevuma summu, tiktu sniegts valsts atbalsts BPP labā.
            
         6.3.   
         BPP EUR 450 miljonu aizdevuma izmantošana
   
   
               (77)
            
            
               Ieinteresētā trešā persona, kura iesniedza piezīmes par Komisijas lēmumu uzsākt oficiālu izmeklēšanu, apgalvoja, ka EUR 450 miljonu aizdevums ticis izmantots nevis BPP pārstrukturēšanai, bet gan atlīdzībai noteiktiem bankas klientiem, kaitējot visiem pārējiem. Komisija no Portugāles iestādēm saņēma informāciju, kas liecināja, ka aizdevums tika izmantots atlīdzībām BPP kreditoriem, kuru kredītiem pienācis samaksas termiņš vai kuru kredītlīnijām beidzās termiņš, un kuri bija nolēmuši kredītus nepagarināt vai kredītlīnijas neatjaunot. Komisija neatrada nevienu pamatotu pierādījumu ieinteresētās trešās personas apgalvojumiem.
            
         7.   SECINĀJUMS
   
   
               (78)
            
            
               Ņemot vērā iepriekšminēto, Komisija secina, ka BPP piešķirtā valsts garantija LESD 107. panta 1. punkta nozīmē ir valsts atbalsts, ko nevar atzīt par saderīgu ar iekšējo tirgu.
            
         8.   ATGŪŠANA
   
   
               (79)
            
            
               Kā paredzēts Regulas (EK) Nr. 659/1999 14. panta 1. punktā, kad nelikumīga atbalsta gadījumos tiek pieņemti negatīvi lēmumi, Komisija izlemj, ka attiecīgā dalībvalsts veic visus vajadzīgos pasākumus, lai atgūtu atbalstu no saņēmēja. Ir jāatgūst tikai tāds atbalsts, kas nav saderīgs ar iekšējo tirgu.
            
         
               (80)
            
            
               Atbalsta atgūšanas nolūks ir atjaunot situāciju, kāda pastāvēja pirms atbalsta piešķiršanas. Tas notiks, tiklīdz BPP būs atmaksājusi nesaderīgo atbalstu, un līdz ar to zaudēs priekšrocības, ko ieguvusi salīdzinājumā ar tās konkurentiem. Atgūstamajai summai jābūt tādai, lai novērstu ekonomisko priekšrocību, kas piešķirta BPP.
            
         
               (81)
            
            
               Ņemot vērā 3.1. punktu Komisijas paziņojumā par EK līguma 87. un 88. panta piemērošanu valsts atbalstam garantiju veidā (turpmāk tekstā – Komisijas paziņojums par garantijām) (26), atsevišķas valsts garantijas gadījumā atbalsta elements jānovērtē, atsaucoties uz garantijas un aizdevuma noteikumiem. Ņemot vērā BPP nopietnās finansiālās grūtības laikā, kad garantija tika piešķirta, ir maz ticams, ka uzņēmums būtu bijis spējīgs iegūt bankas aizdevumu tirgū bez valsts iejaukšanās.
            
         
               (82)
            
            
               Lai precīzi kvantitatīvi izteiktu atbalsta apmēru, pieņemot, ka nav iespējams noteikt attiecīgo tirgus cenu valsts garantijas atlīdzībai, ir jānosaka saprātīgs atskaites punkts. Kā noteikts Komisijas paziņojuma par garantijām 3.2. punkta pirmo ievilkumā, aizdevuma garantijas “skaidras naudas dotācijas ekvivalentu” attiecīgajā gadā var aprēķināt tāpat kā dotācijas ekvivalentu aizdevumos ar atvieglotiem nosacījumiem. Tātad atbalsta summu var aprēķināt kā starpību starp teorētisko tirgus procentu likmi un procentu likmi, kas iegūta, izmantojot valsts garantiju, atskaitot visas samaksātās prēmijas.
            
         
               (83)
            
            
               Šajā gadījumā, ņemot vērā BPP finanšu grūtības un sniegto nodrošinājumu, BPP vajadzēja maksāt par aizdevumu saskaņā ar tirgus nosacījumiem, t. i., bez garantijas, ar atsauces procentu likmi, kam pieskaitīta riska prēmija 400 bāzes punktu apmērā. Tāpēc atbalsta summa jāaprēķina kā starpība starp šo teorētisko tirgus likmi un procentu likmi, par kādu garantētais aizdevums tika faktiski piešķirts (t. i., EURIBOR + 100 bāzes punkti), pēc tam, kad atskaitīta cena, kas faktiski samaksāta par garantiju, t. i., 20 bāzes punkti.
            
         
               (84)
            
            
               Attiecībā uz paša aizdevuma visu summu saskaņā ar Portugāles iestāžu sniegto informāciju Portugāles valsts jau ir veikusi visus nepieciešamos pasākumus, lai īstenotu savas prioritātes tiesības uz nodrošinājumu, ko tai izsniedza BPP (tā vērtība ir aplēsta kā ievērojami augstāka par aizdevuma vērtību) (27). Komisija pieņem, ka Portugāles valsts turpinās īstenot šīs tiesības, tādējādi likviditātes procesa laikā iegūstot visu aizdevuma summu, kā tā paziņojusi 2010. gada 15. jūnija atbildē (28).
            
         
               (85)
            
            
               Summu, kas minēta 83. apsvērumā, veido atgūstamā summa, kurai pieskaitīti procenti, kas par šo summu faktiski uzkrāti, sākot no dienas, kad atbalsts tika nodots saņēmēja rīcībā (2008. gada 5. decembris), līdz tās faktiskajai atgūšanai. Procentu summa nedrīkst būt mazāka kā summa, kas aprēķināta saskaņā ar 9. pantu Komisijas 2004. gada 21. aprīļa Regulā (EK) Nr. 794/2004, ar ko īsteno Padomes Regulu (EK) Nr. 659/1999 (29),
            
         IR PIEŅĒMUSI ŠO LĒMUMU.
   1. pants
   Valsts atbalsts saistībā ar EUR 450 miljonu aizdevuma garantēšanu, ko nelikumīgi par labu Banco Privado Portuguê piešķīrusi Portugāle, pārkāpjot Līguma par Eiropas Savienības darbību 108. panta 3. punktu, nav saderīgs ar iekšējo tirgu.
   2. pants
   1.   Portugālei jāatgūst no saņēmēja atbalsts, kas minēts 1. pantā.
   2.   Par atgūstamajām summām aprēķina procentus no dienas, kad tās tika nodotas saņēmēja rīcībā, līdz to faktiskajai atgūšanai.
   3.   Procentus aprēķina pēc salikto procentu formulas saskaņā ar Regulas (EK) Nr. 794/2004 V nodaļu.
   3. pants
   1.   Šā lēmuma 1. pantā minētajai atbalsta atgūšanai jābūt tūlītējai un faktiskai.
   2.   Portugāle nodrošina, lai šis lēmums tiktu īstenots četru mēnešu laikā pēc tā paziņošanas dienas.
   4. pants
   1.   Divu mēnešu laikā pēc šā lēmuma paziņošanas Portugāle iesniedz Komisijai šādu informāciju:
   
               a)
            
            
               kopējo summu (pamatsummu un procentus), kas jāatgūst no saņēmēja;
            
         
               b)
            
            
               sīku to pasākumu aprakstu, kas jau veikti un tiek plānoti, lai izpildītu šo lēmumu;
            
         
               c)
            
            
               dokumentus, kas parāda, ka Portugāles valsts ir realizējusi prioritātes tiesības attiecībā uz Banco Privado Português piedāvāto nodrošinājumu saistībā ar garantiju.
            
         2.   Portugāle pastāvīgi informē Komisiju par šā lēmuma īstenošanai veikto valsts pasākumu norisi, līdz 1. pantā minētā atbalsta atgūšana ir pabeigta. Pēc vienkārša Komisijas pieprasījuma tā tūlīt sniedz informāciju gan par jau veiktajiem, gan plānotajiem pasākumiem, lai izpildītu šo lēmumu. Tā arī sniedz sīku informāciju par atbalsta summām un procentiem, kas jau atgūti no saņēmēja.
   5. pants
   Šis lēmums ir adresēts Portugāles Republikai.
   
      Briselē, 2010. gada 20. jūlijā
      
         
            Komisijas vārdā –
         
         
            priekšsēdētāja vietnieks
         
         Joaquín ALMUNIA
      
   
   
      (1)  OV C 56, 6.3.2010., 10. lpp.
   
      (2)  OV C 174, 28.7.2009., 1. lpp.
   
      (3)  OV L 83, 27.3.1999., 1. lpp.
   
      (4)  Skatīt 1. zemsvītras piezīmi.
   
      (5)  2008. gada 29. oktobra lēmums lietā NN 60/2008 – Garantiju shēma kredītiestādēm Portugālē.
   
      (6)  Portugāles iestādes iesniedza Portugāles Bankas jaunas 2010. gada 7. maija aplēses, kurās nodrošinājums tika novērtēts EUR 582 miljonu apmērā.
   
      (7)  Skatīt 1. zemsvītras piezīmi.
   
      (8)  Saskaņā ar Portugāles iestāžu sniegto informāciju šo termiņu var pagarināt līdz desmit gadiem no FEI izveides dienas.
   
      (9)  Saskaņā ar aizdevuma līgumu BPP likvidēšanas vai maksātnespējas gadījumā BPP garantētās summas atmaksa jāuzsāk pirms termiņa (16. pants). Portugāles iestādes izteikušās, ka BPP licences atsaukšana, ko veica Portugāles Banka, nozīmē tās likvidēšanu, un tāpēc saskaņā ar līgumu aizdotajām summām ir iestājies samaksas termiņš, un tās pieprasījusi banka, kas saskaņā ar aizdevuma līgumu darbojas kā aģents.
   
      (10)  Skatīt 2010. gada 15. jūnija atbildes 8. lappuse.
   
      (11)  Komisijas paziņojums “Valsts atbalsta noteikumu piemērošana pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi” (“Banku paziņojums”) (OV C 270, 25.10.2008., 8. lpp.).
   
      (12)  2010. gada 15. jūnija II atbilde – 1. un 2.
   
      (13)  2010. gada 13. aprīļa II atbilde – 1.2. punkts.
   
      (14)  2010. gada 15. jūnija atbilde.
   
      (15)  Lēmuma 21.–24. apsvērums.
   
      (16)  Lēmuma 34., 38. un 39. apsvērums.
   
      (17)  Komisijas 2006. gada 15. decembra Regula (EK) Nr. 1998/2006 par Līguma 87. un 88. panta piemērošanu de minimis atbalstam (OV L 379, 28.12.2006., 5. lpp.).
   
      (18)  Attiecībā uz principiem skatīt apvienotās lietas T-132/96 un T-143/96 Freistaat Sachsen un Volkswagen AG pret Komisiju (1999) Recueil II-3663, 167. punkts, kam sekoja Komisijas 1998. gada 20. maija Lēmums lietā C 47/96 Crédit Lyonnais (OV L 221, 8.8.1998., 28. lpp., 10.1. punkts), Komisijas 2004. gada 18. februāra Lēmums lietā C 28/02 Bankgesellschaft Berlin (OV L 116, 4.5.2005., 1. lpp., 153. apsvērums un nākamie apsvērumi) un Komisijas 2007. gada 27. jūnija Lēmums lietā C 50/06 BAWAG (OV L 83, 26.3.2008., 7. lpp., 166. apsvērums). Skatīt arī Komisijas 2007. gada 5. decembra Lēmumu lietā NN 70/07 Northern Rock (OV C 43, 16.2.2008., 1. lpp.), Komisijas 2008. gada 30. aprīļa Lēmumu lietā NN 25/08 Rescue aid to WestLB (OV C 189, 26.7.2008., 3. lpp.) un Komisijas 2008. gada 4. jūnija Lēmumu lietā C 9/08 SachsenLB (OV L 104, 24.4.2009., 34. lpp.).
   
      (19)  Paziņojums – Valsts atbalsta noteikumu piemērošana pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi (OV C 270, 25.10.2008., 8. lpp.).
   
      (20)  Komisijas paziņojums – Finanšu iestāžu rekapitalizācija pašreizējās finanšu krīzes apstākļos – atbalsta ierobežošana līdz nepieciešamajam minimumam un aizsardzības līdzekļi pret pārmērīgiem konkurences traucējumiem (OV C 10, 15.1.2009., 2. lpp.).
   
      (21)  Komisijas paziņojums par samazinātas vērtības aktīviem piemērojamo režīmu Kopienas banku nozarē (OV C 72, 26.3.2009., 1. lpp.).
   
      (22)  Komisijas paziņojums par finanšu nozares dzīvotspējas atjaunošanu un tās pārstrukturēšanas pasākumu novērtējumu pašreizējās krīzes apstākļos atbilstīgi valsts atbalsta noteikumiem (OV C 195, 19.8.2009., 9. lpp.).
   
      (23)  Skatīt Rekapitalizācijas shēmas kredītiestādēm Portugālē apstiprinājumu, Komisijas 2009. gada 20. maija Lēmums lietā N 556/08 (OV C 152, 7.7.2009., 4. lpp.), jo īpaši 65.–67. apsvērums, un shēmas paplašinājumu Komisijas 2010. gada 17. marta Lēmumā lietā N 80/10 (OV C 119, 7.5.2010., 2. lpp.).
   
      (24)  OV C 14, 19.1.2008., 6. lpp.
   
      (25)  Skatīt 2010. gada 15. jūnija atbildes 8. un 13. lappusi.
   
      (26)  OV C 155, 20.6.2008., 10. lpp.
   
      (27)  Skatīt Portugāles iestāžu 2010. gada 15. jūnija atbildes 8. lappusi.
   
      (28)  Skatīt 13. lappusi.
   
      (29)  OV L 140, 30.4.2004., 1. lpp.